《种蔬》
宋代·王十朋

归来日弹铗，食无肉与鱼。却将种花地，町畦毓嘉蔬。

骄阳每抱瓮，时雨亲荷锄。青青有生意，令我颜色舒。

宁忧馑与饥，亦有瓶中储。前身老阇梨，蔬气端未除。

文字亦宿业，复生鱼蠹书。蠹书仍食蔬，苦淡味有馀。

况兹清净根，分来自僧居。端能纳须弥，聊尔秀郊墟。

洗我腥膻肠，襟宇生清虚。岂惟陶渊明，吾亦爱吾庐。

荒园涉成趣，枯藤当安舆。困枕案头卷，饥著盘中菹。

孔门陈蔡色，借问何如予。

作者简介：王十朋（1112-1171），字龟龄，号梅溪，南宋著名的政治家和诗人，伟大的爱国主义者。出生于乐清四都左原（今浙江省乐清市）梅溪村。绍兴二十七年（1157年）他以“揽权”中兴为对，中进士第一，被擢为状元，先授承事郎，兼建王府小学教授。王十朋以名节闻名于世，刚直不阿，批评朝政，直言不讳。